РЕГЛАМЕНТ (ЕО) № 549/2009 НА КОМИСИЯТА
от 24 юни 2009 година
за изменение на Регламент (ЕО) № 214/2001 относно определяне на подробни правила за прилагането на Регламент (ЕО) № 1255/1999 на Съвета по отношение на интервенцията на пазара на обезмаслено мляко на прах (ОМП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква г) във връзка с член 4 от него,
като има предвид, че:
(1)
Член 10, параграф 1, буква е) от Регламент (ЕО) № 1234/2007 предвижда публична интервенция за обезмаслено мляко на прах.
(2)
Регламент (ЕО) № 214/2001 на Комисията (2) определя подробни правила по отношение на публичната интервенция на пазара на обезмаслено мляко на прах.
(3)
С оглед на текущото и очакваното пазарно състояние, които се характеризират с ниски цени на млечните продукти, и по-специално на обезмасленото мляко на прах, в съчетание с трудностите за получаване на търговски заеми за обичайни дейности, свързани с млечни продукти, е уместно да бъдат ускорени плащанията за продажба на обезмаслено мляко на прах чрез интервенция. Сегашният период за плащания, който е с продължителност 120-140 дни, следва да бъде намален до 45-65 дни, като по този начин ще се хармонизират всички периоди за плащания за интервенционни продукти от сектора на млечните продукти.
(4)
Регламент (ЕО) № 214/2001 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 214/2001 се изменя, както следва:
1.
Член 8 се заменя със следния текст:
„Член 8
Интервенционната агенция плаща за приетото обезмаслено мляко на прах между 45-ия и 65-ия ден след датата на вземане на стоката, при условие че е установено, че тя отговаря на изискванията, определени в член 2.“
2.
Член 20, параграф 1 се заменя със следния текст:
„1. Интервенционната агенция плаща на спечелилия участник цената, посочена в неговата тръжна оферта в съответствие с член 15, параграф 2, буква в), между 45-ия и 65-ия ден след датата, на която обезмасленото мляко на прах е прието, при условие че е установено, че то отговаря на изискванията на член 2, параграфи 1, 2, 3, 5, 6 и 7 и на член 15, параграф 3, буква а).“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага за всички оферти, като срокът, посочен в член 14, параграф 2 от Регламент (ЕО) № 214/2001, е след датата на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юни 2009 година.